সাতকানিয়া বালিকা উচ্চ বিদ্যালয়ের (জাতীয়করণের জন্য প্রস্তাবিত) আন্ত:শ্রেণি ফুটবল, কাবাডি ও হ্যান্ডবল এর ফাইনাল খেলার পুরস্কার বিতরণ অনুষ্ঠান সম্প্রতি বিদ্যালয় প্রাঙ্গণে অনুষ্ঠিত হয়। এতে প্রধান অতিথি ছিলেন স্বাধীনতা চিকিৎসক পরিষদের (স্বাচিপ) কেন্দ্রীয় সাংগঠনিক সম্পাদক ও বিদ্যালয় পরিচালনা কমিটির সভাপতি ডা. আ ম ম মিনহাজুর রহমান। খেলায় ফুটবলে দশম শ্রেণিকে ২-০ গোলে হারিয়ে নবম শ্রেণি, হ্যান্ডবলে নবম শ্রেণিকে ৬-২ গোলে হারিয়ে দশম শ্রেণি এবং কাবাডিতে নবম শ্রেণিকে ২৫-১৭ পয়েন্টে হারিয়ে দশম শ্রেণি চ্যাম্পিয়ন হয়েছে। প্রধান শিক্ষক পরিমল কান্তি পালের সভাপতিত্বে অনুষ্ঠানে বিশেষ অতিথি ছিলেন কেরানীহাট জামেউল উলুম ইসলামিয়া ফাজিল ডিগ্রি মাদরাসার অধ্যক্ষ আরিফুর রহমান চৌধুরী, বিদ্যালয়ের শিক্ষানুরাগী সদস্য শফিকুল ইসলাম, সাংবাদিক সুকান্ত বিকাশ ধর, অভিভাবক সদস্য শফিকুল ইসলাম ও মহিলা অভিভাবক সদস্য নুরুন্নাহার বেগম। পরে প্রধান অতিথি বিজয়ীদের মাঝে ট্রফি বিতরণ করেন।-সাতকানিয়া প্রতিনিধি